DA Den Europæiske Unions Tidende C 103/6

Offentliggørelse af en ansøgning om godkendelse af en mindre ændring i henhold til artikel 53, stk. 2, i Europa-Parlamentets og Rådets forordning (EU) nr. 1151/2012

(2016/C 103/06)

Kommissionen har godkendt denne mindre ændring i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1)

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2).

»STRACHITUNT«

EU-nr.: PDO-IT-02092 — 24.11.2015

BOB ( X ) BGB ( )

1. Ansøgende sammenslutning og legitim interesse

Consorzio per la Tutela dello Strachitunt Valtaleggio registreret på adressen Piazza Don Arrigoni 7 c/o Sede Comunale 24010 Vedeseta (BG) ITALIEN Tlf. +39 3355754211 E-mail : info@strachitunt.it consorziostv@pec.it

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☒ Beskrivelse af produktet — ☐ Bevis for oprindelse — ☐ Produktionsmetode — ☐ Tilknytning — ☐ Mærkning — ☐ Andet [angiv nærmere]

4. Type ændring

— ☐ Ændring — der kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, og som ikke kræver ændring af det offentliggjorte enhedsdokument. — ☒ Ændring — der kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, og som kræver ændring af det offentliggjorte enhedsdokument. — ☐ Ændring — der kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende). — ☐ Ændring — der kan betegnes som en mindre ændring, jf. artikel 53, stk. 2, fjerde afsnit, i forordning (EU) nr. 1151/2012 — af varespecifikationen for en registreret GTS.

5. Ændring(er)

Produktbeskrivelsen er blevet ændret, således at højden på ostens sider skal være 10-18 cm i stedet for 15-18 cm.

Ansøgningen om ændringen er begrundet i de skiftende markedskrav. Siden produktet blev registreret som en BOB i marts 2014, har forbrugerne i stigende grad sat pris på »Strachitunt«, og der har været større interesse hos distributørerne. Tilstedeværelsen af dette BOB-produkt i en lille bjergdal har bidraget til at fremme turismen og skabe stigende efterspørgsel efter samt øge det direkte salg af det lokale produkt, og det har været en drivkraft for andre lokale produkter og har derved sat skub i økonomien i dette bjergområde som helhed. Man har imidlertid bemærket, at køberne er mere interesseret i oste med lavere sider, som derfor er lidt mindre. Disse mindre oste opfylder dels behovene hos direkte købere, som sætter pris på små stykker ost, og dels hos store detailhandlere, da ostene bedre opfylder deres krav til færdigpakkede produkter. Desuden tiltrækker de også udenlandske kunder, som synes, at produktet er spændende, men ikke ønsker at tage oste med hjem, som er for tunge. For at kunne opfylde forbrugeres og distributørers skiftende behov er det vigtigt, at ansøgningen om en mindre ændring imødekommes i betragtning af, at de ovennævnte parametre ikke påvirker de efterfølgende forarbejdningsfaser, modningsprocessen eller vigtigst af alt det færdige produkts kendetegn, som forbliver de samme som beskrevet i varespecifikationen.

ENHEDSDOKUMENT

»STRACHITUNT«

EU-nr.: PDO-IT-02092 — 24.11.2015

BOB ( X ) BGB ( )

1. Betegnelse

»Strachitunt«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3. Ost

3.2. Beskrivelse af produktet med betegnelsen i punkt 1

»Strachìtunt« er en skimmelost tilvirket af ubehandlet sødmælk fra køer efter en gammel teknik, hvor der anvendes to ostemasser, med en mellemlang lagringsperiode på mindst 75 dage.

»Strachitunt« har en ujævn og tynd skorpe af middel konsistens, på hvis overflade der undertiden har udviklet sig skimmelvækst, med en grågul farve, der i løbet af modningen bliver grålig.

Osten har en cylindrisk form med plane flader med en diameter på 25-28 cm og stejle eller svagt konvekse sider med en højde på 10-18 cm. Dens vægt er 4-6 kg.

»Strachitunt« har i formet stand en kompakt, marmoreret og smeltende konsistens under skorpen med cremede spalter og blågrønne årer på grund af skimmeldannelsen. Graden af skimmeldannelse i ostemassen varierer efter mængden af sporer, som findes naturligt i mælken, og af deres evne til at vokse.

Smagen er aromatisk og intens, fra sødlig til kraftig, der efterhånden som modningen skrider frem bliver mere udpræget.

Fedtindholdet, der anføres som indhold af procent fedt i tørstof, er mindst 48 %.

3.3. Foder (kun for produkter af animalsk oprindelse) og råvarer (kun for forarbejdede produkter)

Der anvendes ubehandlet komælk, som er indsamlet fra to forskellige malkninger, og mindst 90 % kommer fra malkekøer af Bruna-racen.

Under tilvirkningen af osten anvendes kalveløbe og salt, som købes i handelen.

Mælken, der anvendes til fremstilling af »Strachitunt«, kommer fra besætninger, hvor kvægets foderration består af græs og/eller hø fra græsarealer med mange forskellige arter i en mængde, som svarer til mindst 65 % af det samlede tørstofindhold. Mindst 90 % af dette foder, som udgør ca. 60 % af foderrationen, skal stamme fra det geografiske område, som er angivet i punkt 4. I foderrationen kan endvidere indgå kornfoder (majs, byg og hvede), bælgplanter (soja) og biprodukter fra bearbejdningen af disse produkter i en mængde, som er under 35 % af tørstofindholdet, saltsten, mineral- og vitamintilskud, herunder tilskudsfoder.

Anvendelse af majsensilage er ikke tilladt.

3.4. Specifikke etaper af produktionen, som skal finde sted i det afgrænsede geografiske område

Alle faser af produktionen (kvægopdræt, malkning, indsamling og bearbejdning af mælken, ostefremstilling og lagring) finder sted i det geografiske område, som er angivet i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Udskæring og pakning af ost med den beskyttede oprindelsesbetegnelse »Strachitunt« må finde sted uden for det geografiske område. Udskærings- og pakkevirksomhederne skal underrette Consorzio di Tutela dello Strachitunt i forvejen om deres aktiviteter på dette område.

3.6. Særlige regler for mærkning af det produkt, som betegnelsen henviser til

»Strachitunt« sælges hel og/eller udskåret og markedsføres med det grafiske symbol (se figur) anbragt på ostens ene side og fremstillingsdatoen påstemplet ostens ene plane flade.

De oste, som markedsføres hele, skal på oversiden være forsynet med en tynd papiretiket med betegnelsen »Strachitunt« og det grafiske symbol (se figur). Når osten markedsføres udskåret, skal det grafiske symbol (se figur) også være anbragt på ostens yderemballage.

Figur:

Grafisk symbol (logo)

4. Kort angivelse af det geografiske områdes afgrænsning

Produktionsområdet omfatter kommunerne Taleggio, Vedeseta, Gerosa og Blello, som ligger i provinsen Bergamo i mindst 700 meter over havet, og hvis forvaltningsområde eller dele heraf udgør Valtaleggio.

5. Tilknytning til det geografiske område

I Taleggio-dalen, som ligger i hjertet af de orobiske Foralper og en stor del heraf i regionalparken Parco delle Orobie Bergamasche, er der ingen industriel aktivitet eller kilder til forurening. Dalen er begunstiget af en tilstrækkelig isoleret beliggenhed i forhold til trængslen på den lombardiske slette og de største bebyggede områder. Her findes således naturområder, som endnu er uberørt af enhver form for forurening, og det har en positiv indvirkning på alle områdets produktionsaktiviteter.

De anførte kommuner grænser ikke kun op til hinanden, men har også samme geologiske og antropologiske kendetegn. De talrige græsningsarealer udgør et ideelt miljø for kvægopdræt og sæterdrift og muliggør produktion og videreforarbejdning af den mælk, der anvendes til fremstilling af »Strachitunt«. Typisk for kvægopdræt i dette bjergrige område er den udbredte anvendelse af kvæg af Bruna-racen. Oprindelsesområdets geografiske beliggenhed betyder, at dyrene kan holdes på græs i mindst seks måneder om året, og dermed opnås en mælk, hvis kvalitet er stærkt påvirket af en stræben efter at give dyrene et optimalt velbefindende. Disse vilkår kombineret med de fremherskende klimaforhold i dette bjergområde, som ligger mindst 700 meter over havet, og med vilkårene for lagring i modningsfaciliteterne, var og er stadig et optimalt miljø for produktion af mange forskellige bløde oste. Landsbyerne i det geografiske område har en gammel og veldokumenteret tradition for jordbrug og osteproduktion, og derfor finder produktion og lagring af »Strachitunt« sted efter velkendte tilvirkningsmetoder.

I det geografiske produktionsområde finder forarbejdningen af mælken sted enten direkte på sæteren eller på bedrifter i området: i det første tilfælde skal mælken ikke transporteres, i det andet tilfælde er transporten begrænset til et lille område.

Endvidere tjener de traditionelle tilvirkningsteknikker, herunder brug af to ostemasser og sur valle som affedtningsmiddel til rengøring af ostekarret og arbejdsredskaberne, til at sikre det færdige produkts kvalitet og til at skåne miljøet og bevare den mikroflora, som findes naturligt på tilvirkningsstedet. Bedrifterne i fremstillingsområdet har oftest underjordiske lagringsrum og anvender »statiske« kølesystemer, som gør det muligt at udnytte de lave udendørstemperaturer. Det kan lade sig gøre på grund af dalens form, hvor områderne på højre side af bjergvandløbet Enna selv om sommeren kun eksponeres for solen i meget begrænset omfang. Dette forhold bidrager til den mere eller mindre synlige skimmelvækst i ostens indre, som er karakteristisk for produktet.

»Strachìtunt« fremstilles efter en traditionel tilvirkningsmetode, hvor der anvendes to ostemasser. Denne teknik omfatter anvendelse af to ostemasser: en varm og en kold, hvilket opnås med et tidsrum på ca. 12 timer, ved tidspunktet for de to daglige malkninger.

Begge ostemasser hældes sammen og blandes, så der opnås én ost.

Denne særlige forarbejdning kombineret med den mere eller mindre synlige skimmelvækst på grund af tilstedeværelsen af naturlige skimmelsvampe (tilsætning af starterkulturer til mælken er ikke tilladt) og den kompakte, marmorerede og smeltende konsistens under skorpen med cremede spalter er de særlige karakteristiske egenskaber, som adskiller »Strachitunt« fra andre oste.

Teknikken til tilvirkning af »Strachitunt« beror på Valtaleggio-områdets morfologiske egenskaber, som har betydet, at små landbrugsbedrifter har kunnet etablere sig og specialisere sig i fremstilling af oste, som kun er til eget forbrug.

Endvidere har anvendelsen af kvæg af Bruna-racen, der har en fremragende evne til at tilpasse sig jordbunds- og klimaforholdene i denne bjergregion, indvirket og indvirker fortsat på mælkens karakteristiske egenskaber.

Historisk set kan behovet for at fremstille ost af ubehandlet mælk, som tilvirkes i kobberkar, forklares med anvendelsen af træ som brændsel, hvilket ikke gjorde varmebehandling af mælken mulig.

Endvidere førte behovet for at forarbejde mælken umiddelbart efter malkningen, eftersom det var umuligt at opbevare den i et afkølet miljø, til udviklingen af teknikken med to ostemasser. Med den er det muligt at anvende både den varme ostemasse, som netop er opnået, og den kolde ostemasse, som er opnået under den foregående bearbejdning.

Denne tilvirkningsteknik skaber en meget tæt forbindelse mellem mælkens fysiske, kemiske og mikrobiologiske kvalitet og det færdige produkts kvalitet. Skimmelvæksten dannes af de naturligt forekommende skimmelsporer i mælken og i lagringslokalerne, eftersom sporerne kan udvikles i osten takket være den særlige fremstillingsmetode og teknikken med at gennemstikke osten under lagringen.

Alle faser i fremstillingen af »Strachitunt« er uadskillelige fra det geografiske miljø og de videreførte traditioner, som slutproduktets særlige karakteristiske egenskaber beror på.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Den konsoliderede udgave af varespecifikationen kan ses på følgende websted: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til det italienske fødevare- og skovministeriums hjemmeside, Ministero delle politiche agricole alimentari e forestali, (www.politicheagricole.it), klikke på »Prodotti DOP, IGP e STG« (i skærmens venstre side) og herefter på »Disciplinari di Produzione all'esame dell’UE«.

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.